เรื่องร้องเรียน (ไม่ระบุ) วันที่ 2022-07-02 09:27:31 — แขวงบางจาก เขตพระโขนง กรุงเทพมหานคร
วันที่ 4 กรกฎาคม 2565
เรื่อง ปัญหาชุมชนธรรมสาธิต แขวงบางจาก เขตพระโขนง
เรียน ผู้ว่ากรุงเทพมหานคร
นายชัชชาติ สิทธิพันธุ์

ตามที่ทราบจาก หัวหน้าชุมชนหมู่บ้านธรรมสาธิต แขวงบางจาก เขตพระโขนง  เกี่ยวกับงบสนับสนุนโครงการเต้นแอโรบิก ของ สปสช. ที่ทางสำนักงานเขตให้การสนับสนุนเพื่อให้สมาชิกชุมชนได้ออกกำลังกายเพื่อเสริมสร้างสุขภาพร่างกายของผู้สูงอายุในชุมชนให้แข็งแรง ซึ่งงบดังกล่าวทางประธานชุมชนได้แจ้งมาว่าหมดลงแล้ว  ทางสมาชิกชุมชนไม่ทราบรายละเอียดที่แท้จริงนอกจากประธานชุมชนจะแจ้งให้ทราบตามเท่าที่ผ่านมา โดยประธานชุมชนมักจะแจ้งให้ทราบเท่าที่ตนต้องการจะให้รู้เท่านั้น

อีกทั้งสมาชิกชุมชนรู้สึกกังวลเกี่ยวกับการใช้งบประมาณรายเดือนที่ทางสำนักงานเขตได้จัดสรรให้แก่ชุมชนหมู่บ้านธรรมสาธิตเดือนละ 7,000 บาท ซึ่งไม่เคยมีรายละเอียดบัญชีการใช้จ่าย อีกทั้งยังมีการกล่าวอ้างจากประธานชุมชนว่าหากมีการเปลี่ยนประธานชุมชนแล้วทางสำนักงานเขตพระโขนงจะไม่ให้การสนับสนุนอีกต่อไป

ทางสมาชิกชุมชนมีความกังวล จึงขอให้ทางผู้ว่ากทม. ลงมาดูแลข้อเท็จจริงในเรื่องนี้อย่างเร่งด่วน คือ 
1. ดูเเลเรื่องงบสนับสนุนการออกกำลังกายเต้นแอโรบิกของชุมชนตามที่เห็นสมควร โดยจะหางบประมาณมาสนับสนุน และให้ชุมชนบริหารจัดการกันด้วยความโปร่งใส
2.  การจัดสรรงบประมาณสนับสนุนชุมชนเดือนละ 7,000 บาท มีหลักการอย่างไร และมีการควบคุมดูแลจากทางสำนักงานเขตอย่างไร หรือเป็นเงินให้เปล่าเฉพาะตัวบุคคล
3.	การเลือกตั้งประธานชุมชนหมู่บ้านธรรมสาธิต หรือเป็นการแต่งตั้ง ทั้งนี้เพื่อความโปร่งใสตามหลักประชาธิปไตย

จึงเรียนมาเพื่อโปรดดำเนินการแก้ไขปัญหาโดยเร่งด่วนต่อไป
					
ขอแสดงความนับถือ
สมาชิกชุมชนหมู่บ้านธรรมสาธิต